Document ID: 32007D0608

KOMISIJAS LĒMUMS
(2007. gada 13. septembris),
ar ko groza Lēmumu 2007/554/EK par dažiem aizsardzības pasākumiem pret mutes un nagu sērgu Apvienotajā Karalistē
(izziņots ar dokumenta numuru K(2007) 4301)
(Dokuments attiecas uz EEZ)
(2007/608/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
tā kā:
(1)
Pēc nesen notikušajiem mutes un nagu sērgas uzliesmojumiem Lielbritānijā pieņēma Komisijas 2007. gada 9. augusta Lēmumu 2007/554/EK par dažiem aizsardzības pasākumiem pret mutes un nagu sērgu Apvienotajā Karalistē (3). Minēto lēmumu piemēros līdz 2007. gada 15. septembrim.
(2)
Lēmumā 2007/554/EK definēti augsta un zema riska apgabali skartajās dalībvalstīs un noteikts aizliegums nosūtīt uzņēmīgus dzīvniekus no augsta un zema riska apgabaliem un nosūtīt produktus, kas iegūti no uzņēmīgiem dzīvniekiem augsta riska apgabalā. Lēmumā arī paredzēti noteikumi attiecībā uz tādu drošu produktu sūtījumiem, kas ražoti pirms ierobežojumu noteikšanas, no izejmateriāliem, kas iegūti ārpus ierobežotajiem apgabaliem vai kam veikta pierādītas efektivitātes apstrāde, lai inaktivētu iespējamo mutes un nagu sērgas vīrusu.
(3)
Saskaņā ar Lēmuma 2007/554/EK I un II pielikumu līdz 2007. gada 15. septembrim augsta un zema riska apgabali ir ierobežoti atbilstoši apvienotās uzraudzības zonas teritorijai pa perimetru ap abām vietām, kur 2007. gada augusta sākumā apstiprināti mutes un nagu sērgas uzliesmojumi, un šie pasākumi bija spēkā līdz 8. septembrim saskaņā 44. pantu 2003. gada 29. septembra Direktīvā 2003/85/EK par Kopienas pasākumiem mutes un nagu sērgas kontrolei, ar kuru atceļ Direktīvu 85/511/EEK un Lēmumus 89/531/EEK un 91/665/EEK un groza Direktīvu 92/46/EEK (4).
(4)
Pēc jauna mutes un nagu sērgas uzliesmojuma Lielbritānijā 2007. gada 12. septembrī ārpus Lēmuma 2007/554/EK I un II pielikumā minētajiem apgabaliem Apvienotā Karaliste ir pieņēmusi pasākumus saskaņā ar Padomes Direktīvu 2003/85/EK un skartajos apgabalos ieviesusi vēl citus pasākumus.
(5)
Stāvoklis saistībā ar mutes un nagu sērgu Apvienotajā Karalistē var apdraudēt ganāmpulkus citās dalībvalstīs, kurās tiek tirgoti dzīvi pārnadži un laisti tirgū daži no tiem iegūti produkti.
(6)
Ņemot vērā slimības izraisīto stāvokli Apvienotajā Karalistē, jānodrošina, ka līdz 2007. gada 15. septembrim tiek grozīts Lēmums 2007/554/EK, lai pagarinātu minētā lēmuma piemērošanas termiņu vismaz līdz 2007. gada 15. oktobrim un paplašinātu ierobežotos apgabalus atbilstoši epidemioloģiskajam stāvoklim.
(7)
Tāpēc attiecīgi jāgroza Lēmums 2007/554/EK.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2007/554/EK groza šādi.
1)
17. pantā datumu “līdz 2007. gada 15. septembrim” aizstāj ar datumu “līdz 2007. gada 15. oktobrim”.
2)
I un II pielikumu aizstāj ar šā lēmuma pielikuma tekstu.
2. pants
Dalībvalstis pasākumus, kurus tās piemēro tirdzniecībai, groza tā, lai tie atbilstu šim lēmumam. Dalībvalstis par to nekavējoties informē Komisiju.
3. pants
Šis lēmums ir adresēts dalībvalstīm.
Briselē, 2007. gada 13. septembrī

Labels: 17
20
0
6
18